Dinamiese aktivis lê tuig neer | Netwerk24
Dinamiese aktivis lê tuig neer
Dorothy-Anne Howitson en Gracie in Oktober verlede jaar. Foto: Helena Barnard
Dorothy-Anne Howitson van Kimberley, aktivis vir mense met gestremdhede en polio-oorwinnaar, het Maandag (27/07) haar amptelike uittrede uit die sektor vir mense met gestremdhede – plaaslik, provinsiaal, nasionaal en internasionaal – aangekondig.
Howitson, 'n oudleerling van die Elizabeth Conradie-skool, het vir baie jare bestuursposisies in verskeie verenigings beklee en het ook internasionale kon­ferensies as spreker bygewoon. Sy het talle eerbewyse – ook internasionaal – vir haar toe­wyding aan en werk vir mense met gestremd­hede ontvang.
'n Dik lêer vol koerantknipsels vertel onder meer van betogings wat sy gereël het om die saak van mense met gestremdhede te bevorder, van 'n herrie oor 'n lugdiens se hantering van mense in rolstoele en haar passie om polio uitgewis te kry.
Sy was bykans drie jaar oud toe sy polio opgedoen het; in 'n tydperk toe polio-inentings pas in Suid-Afrika beskikbaar geraak het. Howitson het op daardie tydstip reeds een inenting gekry en dit was twee weke voor haar volgende inenting.
"Ek is diep bedroef (oor my uittrede), maar my gesondheid kom nou eerste. Ek glo God roep my vir 'n tydperk nader aan Hom," sê sy in 'n boodskap.